DÔVODOVÁ SPRÁVA

A. Všeobecná časť

Návrh vyhlášky Úradu pre reguláciu elektronických komunikácií a poštových služieb, ktorou sa mení a dopĺňa vyhláška Úradu pre reguláciu elektronických komunikácií a poštových služieb č. 286/2022 Z. z.  o národnom číslovacom pláne v znení vyhlášky č. 98/2023 Z. z. (ďalej len „návrh vyhlášky“) je vykonávacím právnym predpisom vydaným podľa § 54 ods. 14 zákona č. 452/2021 Z. z. o elektronických komunikáciách v znení neskorších predpisov.

     V súčasnosti v Slovenskej republike nie je zavedené číslo tiesňového volania pre Horskú záchrannú službu. Návrh vyhlášky preto reaguje na potrebu zvýšenia užívateľskej efektivity súvisiacej s tiesňovým volaním na Horskú záchrannú službu.  Zavedenie linky tiesňového volania na Horskú záchrannú službu prostredníctvom čísla 153 zvýši užívateľskú efektivitu súvisiacu s využívaním tiesňového volania v život alebo zdravie ohrozujúcich situáciách. V obdobných situáciách je okrem iných skutočností často rozhodujúca čo najrýchlejšia reakcia a schopnosť dotknutej osoby privolať záchranné zložky. Okrem tejto skutočnosti navrhovaná linka tiesňového volania 153 taktiež umožní záchranným zložkám okamžite identifikovať zemepisnú polohu volajúcej osoby, ktorá sa nachádza v ohrození (geolokácia). Navrhovaná úprava je adekvátnym riešením pre zabezpečenie čo najvyššej možnej miery ochrany života a zdravia osôb, ktoré sa ocitnú v situácii vyžadujúcej čo najrýchlejšiu komunikáciu dotknutých osôb s Horskou záchrannou službou, prípadne ich geolokáciu.

Predkladaný návrh vyhlášky je v súlade s Ústavou Slovenskej republiky, s ústavnými zákonmi a nálezmi Ústavného súdu Slovenskej republiky, so zákonmi a ostatnými všeobecne záväznými právnymi predpismi, s medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

Navrhované znenie návrhu vyhlášky nepredpokladá vplyv na rozpočty obcí a vyšších územných celkov, nakoľko nezakladá žiadne nové kompetencie pre obce a vyššie územné celky.
Návrh vyhlášky nepredpokladá vplyv na rozpočet verejnej správy, a na podnikateľské prostredie, takisto nepredpokladá vplyv na životné prostredie, služby verejnej správy pre občana, sociálne vplyvy ani vplyv na informatizáciu spoločnosti. Vyhláška nemá vplyv na manželstvo, rodičovstvo a rodinu.

Vzhľadom na doložku zlučiteľnosti návrhu zákona s právom Európskej únie, vypracovanie tabuľky a aproximačnej prílohy je bezpredmetné. Návrh vyhlášky nie je predmetom vnútrokomunitárneho pripomienkového konania.








B. Osobitná časť


K Čl. I

K bodu 1. - § 10 ods . 2

Predkladateľ dopĺňa nový názov služby: volanie na tiesňovú linku Horskej záchrannej služby.

K bodu 2. - § 18 ods . 6 

Predkladateľ dopĺňa medzi čísla vyhradené pre tiesňové volania dopĺňa aj číslo 153, ktoré ustanovuje ako tiesňové číslo pre Horskú záchrannú službu.

K bodu 3. – Príloha č. 3

V rámci predmetnej prílohy upravujúcej množín číslovacieho plánu E.164 sa v rámci riadku upravujúceho tiesňové volania nahrádza pôvodné znenie znením, ktoré okrem pôvodných obsahuje aj zavádzané číslo tiesňového volania 153.

K bodu 4. – Príloha č. 4

V rámci predmetnej prílohy upravujúcej zoznam vybraných služieb so špeciálnym očíslovaním sa dopĺňa riadok, ktorý ustanovuje číslo 153 ako číslo vyhradené pre tiesňové volania na Horskú záchrannú službu.



K Čl. II

Navrhuje sa účinnosť vyhlášky dňa 15. decembra 2026, aby sa zabezpečila dovolateľnosť na číslo vyhradené pre tiesňové volania na Horskú záchrannú službu prostredníctvom čísla 153.

